Staatsaanklaer vas oor ‘omkoopgeld’ by hofArgieffoto ŉ Staatsaanklaer van KwaZulu-Natal is in hegtenis geneem nadat die Valke ŉ lokval gestel en hom op heter daad betrap het waar hy glo omkoopgeld ontvang het. Kapt. Simphiwe Mhlongo, woordvoerder van Valke, het gesê Mduduzi Funeka (40), ŉ staatsaanklaer by die Ixopo-landdroshof, is Maandag vasgetrek nadat die Valke inligting ontvang het dat hy omkoopgeld by ŉ man geëis het. Funeka het glo die omkoopgeld geëis in ruil daarvoor dat die man nie van veediefstal aangekla sal word nie. Volgens Mhlongo het die Valke ŉ lokval vir die aanklaer gestel en hom op heter daad betrap toe hy, binne die hofperseel, die omkoopgeld ontvang het. “[Funeka] het Dinsdag in die gespesialiseerde handelsmisdaadhof in Durban verskyn waar hy op borgtog van R1 000 vrygelaat is. Die saak is tot 20 Januarie 2017 uitgestel,” het Mhlongo gesê. In nog ŉ onverwante voorval het ŉ senior beampte van binnelandse sake ook vandeesweek in dieselfde hof verskyn nadat hy glo ŉ buitelander gehelp het om ŉ vervalste Suid-Afrikaanse paspoort te bekom. Sibonelo Biyela (33) het Woensdag op ŉ aanklag van bedrog verskyn en is op borgtog van R1 500 vrygelaat. Sy saak is ook tot 20 Januarie uitgestel.